Broj: 711-I-298-M-22/23-02-24

Zagreb, 03. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tatijane Vučetić, Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Alena Tahirija, ravnatelja Ureda za ljudska prava i prava nacionalnih manjina Vlade Republike Hrvatske,** za davanjem mišljenja Povjerenstva,na 202. sjednici održanoj dana 03. veljače 2023.g. donosi sljedeće

**MIŠLJENJE**

1. **Ukoliko bi se član Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g., koji je ujedno obveznik ZSSI-a (potpredsjednik Vlade Republike Hrvatske, ministar, državni tajnik te zastupnik u Hrvatskom saboru) u obavljanju ove funkcije našao u situaciji odlučivati o ostvarivanju vlastitih materijalnih i drugih interesa, kao i interesa članova svoje obitelji te drugih osoba u odnosu na koje ne može biti nepristran, odnosno ostvarivanju interesa pravnih osoba su kojima su navedeni povezani, bio bi, sukladno članku 9. ZSSI-a, dužan izuzeti se od svakog oblika sudjelovanja u postupku te delegirati odlučivanje o tome drugom članu istoga tijela, kojem će, kao i svim drugim članovima, deklarirati okolnost osobnog interesa ili povezanosti s povezanom osobom te o navedenom ujedno obavijestiti i javnost putem službene internetske stranice Ureda za ljudska prava i prava nacionalnih manjina.**
2. **Bilo bi uputno kada bi se poslovnikom Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g. definirao način postupanja ako bi se pojedini član našao u situaciji odlučivanja o ostvarivanju interesa osoba u odnosu na koje ne može biti nepristran.**

 Obrazloženje

Zahtjev za mišljenjem podnio je Alen Tahiri, ravnatelj Ureda za ljudska prava i prava nacionalnih manjina Vlade Republike Hrvatske. U Povjerenstvu zahtjev je zaprimljen 24. siječnja 2023. pod poslovnim brojem 711-U-1069-M-22/23-01-1, povodom kojeg se vodi predmet broj M-22/23.

Alen Tahiri je rukovodeći državni službenik u smislu odredbe članka 3. stavka 3. ZSSI-a povodom obavljanja dužnosti ravnatelja Ureda za ljudska prava i prava nacionalnih manjina Vlade Republike Hrvatske, koji je u tom svojstvu Povjerenstvu dužan podnijeti imovinsku karticu.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je ravnatelj Ureda za ljudska prava i prava nacionalnih manjina Vlade Republike Hrvatske, koji predstavlja službu za obavljanje stručnih poslova Povjerenstva za praćenje provedbe Nacionalnog plana za uključivanje Roma za razdoblje od 2021. do 2027. godine, te da isto izrađuje Nacrt izmjena i dopuna kriterija za utvrđivanje financijske pomoći za poboljšanje uvjeta i kvalitete života pripadnika romske nacionalne manjine u Republici Hrvatskoj (u daljnjem tekstu: Kriteriji). Nadalje navodi da bi se jedna od izmjena odredbi članka 4. Kriterija odnosila na propisivanje tko sve može podnijeti zamolbu za financiranje jednokratne financijske pomoći, odnosno na ograničenja pri odlučivanju o zamolbama. Naime, ističe se da dosadašnja praksa otvara mogućnost da zamolbu u ime fizičkih osoba, uključujući i blisko povezane osobe podnese i član radne skupine/Povjerenstva te na taj način dođe u sukob interesa, kao i da je sukob interesa moguć i u drugim slučajevima, kao što je odlučivanje o financiranju udruga civilnog društva kojih su članovi ujedno članovi Povjerenstva za praćenje provedbe. Zaključno, postavio je zamolbu da se za potrebe izrade Nacrta izmjena i dopuna Kriterija Uredu za ljudska prava i prava nacionalnih manjina dostavi tumačenje odredbe članka 9. ZSSI-a vezano za mogućnost pojedinih članova radne skupine/Povjerenstva da podnesu zahtjev u ime fizičke osobe ili njima bliskim osobama i sudjeluju u odlučivanju o takvim zahtjevima.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se obveznik, ako nije drukčije propisano zakonom, izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 1. točkom 6. ZSSI-a propisano je da su povezane osobe obveznika članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Točkom II. Odluke Vlade Republike Hrvatske o osnivanju Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g. („Narodne novine,“, broj 70/21.) propisano je da zadaće Povjerenstva uključuju sustavno praćenje i analiziranje provedbe Nacionalnog plana na temelju izvješća tijela i/ili drugih relevantnih dionika, izradu preporuka, mišljenja, stručnih obrazloženja te smjernica u vezi s provedbom Nacionalnog plana i pratećeg Akcijskog plana za njegovu provedbu, predlaganje Vladi Republike Hrvatske izmjena i dopuna Nacionalnog plana i pratećeg Akcijskog plana, praćenje rasporeda i utroška sredstava za provedbu mjera Nacionalnog plana za koje se sredstva izdvajaju iz državnog proračuna Republike Hrvatske, donošenje kriterija za utvrđivanje financijske pomoći za romsku nacionalnu manjinu te raspodjelu financijskih sredstava sukladno kriterijima za utvrđivanje financijske pomoći za romsku nacionalnu manjinu.

Navedenom je Odlukom u točki III. propisano da predsjednika, članove i zamjenike članova Povjerenstva imenuje Vlada Republike Hrvatske. Mandat članova Povjerenstva traje četiri godine od dana imenovanja te Povjerenstvo čine potpredsjednik Vlade Republike Hrvatske, kojeg odredi Vlada, predsjednik Povjerenstva, zastupnik romske nacionalne manjine u Hrvatskome saboru, zamjenik predsjednika Povjerenstva, predstavnik Ministarstva vanjskih i europskih poslova, predstavnik Ministarstva financija, predstavnik Ministarstva znanosti i obrazovanja, predstavnik Ministarstva regionalnoga razvoja i fondova Europske unije, predstavnik Ministarstva rada, mirovinskoga sustava, obitelji i socijalne politike, predstavnik Središnjeg državnog ureda za obnovu i stambeno zbrinjavanje, predstavnik Ureda za ljudska prava i prava nacionalnih manjina te sedam predstavnika romske nacionalne manjine.

Sukladno točki IV. ove Odluke Povjerenstvo donosi Poslovnik o svom radu, dok prema točki V. Odluke Povjerenstvo Poslovnikom osniva radnu skupinu radi pripreme materijala za sjednice Povjerenstva u skladu sa zadaćama Povjerenstva koju čine zamjenici članova Povjerenstva iz reda ministarstava, Središnjeg državnog ureda za obnovu i stambeno zbrinjavanje i Ureda za ljudska prava i prava nacionalnih manjina i članovi Povjerenstva iz reda romske nacionalne manjine.

Iz navedenog proizlazi da su pojedini članovi Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g. obveznici ZSSI-a, i to potpredsjednik Vlade Republike Hrvatske, kojeg odredi Vlada,  kao predsjednik Povjerenstva, te  zastupnik romske nacionalne manjine u Hrvatskome saboru,  kao zamjenik predsjednika Povjerenstva, ali to mogu biti i drugi članovi koji su predstavnici ministarstava zastupljenih u ovome tijelu, ukoliko se radi o ministrima i državnim tajnicima, sukladno članku 3. stavku 1. točkama 4. i 6. ZSSI-a ili eventualno drugim obveznicima iz članka 3. stavaka 1. i 2. Zakona.

Navedene su osobe u Povjerenstvo za praćenje provedbe nacionalnog plana za uključivanje Roma za razdoblje od 2021. do 2027.g. imenovane povodom obnašanja javnih dužnosti te je stoga njihovo članstvo u navedenom tijelu povezano s obnašanjem tih dužnosti, dok je jedino zastupnik romske nacionalne manjine u Hrvatskome saboru član po položaju.

Stoga se na osobe koji obavljaju funkciju predsjednika, zamjenika predsjednika i člana Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g. te su ujedno obveznici ZSSI-a primjenjuju odredbe ZSSI-a, pa time i članka 9. tog Zakona.

Povjerenstvo ističe da bi u slučaju da zamolbu za financiranje jednokratne financijske pomoći podnese osobno član Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g., koji je ujedno obveznik ZSSI-a (potpredsjednik Vlade Republike Hrvatske, ministri u Vladi, državni tajnici te zastupnik u Hrvatskom saboru) ili fizička osoba koja se smatra povezanom osobom sa članom, kao i pravne osobe s kojima je obveznik osobno ili putem članova svoje obitelji povezan, konkretni obveznik bio dužan u svrhu očuvanja vlastitog integriteta i jačanja transparentnosti u obnašanju javnih dužnosti izuzeti se od svakog pa i posrednog oblika sudjelovanja u postupku odlučivanja o dodjeli financijskih sredstava, odnosno ostvarivanju vlastitih materijalnih i drugih interesa,te bi bio dužan delegirati odlučivanje o tome drugom članu ovoga Povjerenstva za praćenje provedbe, kojoj će, kao i svim drugim članovima, deklarirati okolnost osobnog interesa ili povezanosti, te o navedenom ujedno obavijestiti i javnost putem službene internetske stranice Ureda za ljudska prava i prava nacionalnih manjina.

Navedeno se odnosi se i na članove radnih skupina koje bi za obavljanje poslova iz svoje nadležnosti osnivalo Povjerenstvo za praćenje provedbe nacionalnog plana za uključivanje Roma, ukoliko bi se radilo o obveznicima ZSSI-a.

U odnosu na ostale članove Povjerenstva za praćenje provedbe nacionalnog plana za uključivanje Roma za razdoblje od 2021. do 2027.g., koji nisu obveznici u smislu članka 3. ZSSI-a, ukazuje se da ih povodom obavljanja funkcije u ovome Povjerenstvu ne obvezuju odredbe ZSSI-a, pa time niti odredba članka 9. toga Zakona.

Međutim, s obzirom da Povjerenstvo za praćenje provedbe nacionalnog plana za uključivanje Roma za razdoblje od 2021. do 2027.g. osniva Vlada Republike Hrvatske te da donose odluke od javnog interesa koje se odnose na položaj pripadnika romske nacionalne manjine te dodjelu državnih sredstava, bilo bi uputno da Povjerenstvo za praćenje provedbe nacionalnog plana za uključivanje Roma za razdoblje od 2021. do 2027.g. poslovnikom o radu ili drugim općim aktom definira tko se smatra povezanom osobom s članovima istog tijela kao i način postupanja ako bi se pojedini član našao u situaciji odlučivanja o ostvarivanju interesa osoba koje se s njim mogu dovesti u vezu.

Sijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Alen Tahiri, putem e-maila
2. Objava na internetskoj stranici Povjerenstva
3. Pismohrana